Lʼombre
Vençon, joibe ai 6 di Mai dal 1976
E començave a dâsi dongje la sere di chê chʼe jere stade la zornade plui cjalde dal an. Un scjafoiaç di chei chʼa flapissin ancje i plui gaiarts. E cussì a buinore, par altri: un cjalt dʼIstât su la Vierte.
Tor trê daspò gustât, sul provin picjât in place, si veve viodût il mercuri a rivâ fin sui vincjevot. E si capìs chʼal veve di nassi alc, a varessin vût dit daspò.
Tor sîs, come ogni sere, Gjervâs al sierà il puarton dal domo. Po al traviersà il splaç denant par cludi ancje il Batisteri di San Michêl, là chʼa jerin logadis lis vincjedôs mumiis di Vençon, miracul de nature e prin atrat pai turiscj chʼa vignivin chenti.
Prin di tirâ dongje la puarte al scrutinà che nol fos restât dentri nissun. Al varès volût pandi, come chʼal usave a fâ simpri, il so salût mataran: «Mandi fruts! Polsait e mi racomandi: no stait migo a baracâ usgnot!» ma in chê sere un sgrisul i corè jù pe schene.
Che i someà che lis mumiis, in pîts tai lôr satûi, lu voglassin cuntune ande scoroçade. Par un maritimp al crodè di vualmâ, ta chês voglariis scuris, come une rascje di pôre.
«Ce mateçs. Sigûr colpe chest cjalt fûr dal vade!» al pensà zirant la clâf. Nol podeve inmò inficjâsi che chê e jere lʼultime volte che lu varès fat.
Tor siet par dut il paîs al rivocave un vuacâ cence padin. Tal sintî dut chel cainâ a fuart, Meni dai Grums, chʼal veve juste finît il daspò misdì te privade de Milie, si veve fermât di bot.
«Ma ce vêso diaulats di cjans de ghele? Chʼo vês la sgarzelane usgnot! Vonde! Muci!»
Ma chei, nuie, a baulavin a dute vôs cuintri cualchidun che nome lôr al someave chʼa rivassin a viodi.
«Ssst! Ruhig! Ma ce dal diaul isal usgnot?» al veve murmugnât seguitant a lâ pe sô strade.
Tor nûf Pieri dai Ros, chʼal jere a stâ fûr des muris, si veve sentât su la bancjine sot dal cocolâr, chʼal veve gust di intignîsi a scoltâ i crots chʼa craçolavin dilunc de sedre di Pepi Muini.
«Ma ce dal diaul isal usgnot?»
Un cidin di no crodi al voluçave dut il paîs. No si sintive a cjantâ ni un gri ni un crot. Al jevà sù e al vierzè a colp la puarte de stale. Lis vacjis a jerin là, dutis ferminis, cu lis çatis di daûr chʼa tremavin a planc. Fin il vidielut al jere imobil, che chel si moveve saldo dut il dì.
«Ma ce dal diaul isal usgnot?»
Juste in chê Zuan dai Fraris al dismontave dal auto par vierzi il puarton dal garâs. Te cjamare parsore i siei doi canais, chʼa jerin in cjastì, a spessearin a metisi tal jet, che il pari no ju cjatàs inmò sù. Lu sintirin a montâ la scjale, cul so pas gaiart, chʼal vignive a dâur la buine gnot.
Pieri al vignì fûr de stale, dut pinsirôs, e al començà a sintîlu, a la lontane. Un sbrundulament çondar, come di tren chʼal côr dentri di un tunel. Ma lontan. Lontan.
Zuan al jere juste jentrât te cjamare dai fruts cuant chʼal tacà chel tremôr, cun chel bati tamburât.
Tatatatatatatatatatatatatatata... ma ce sbatial? Sono i plats su la vintule o sono i trâfs?
Tatatatatatatatatatatatatatata... sono i armârs chʼa pochin sul mûr? Ce dal diaul sucedial?
Po un rumôr diferent, come di alc che si sbreghe, e nûi di polvar chʼa sclopin; int chʼe côr, cjasis che si sbridinin o che si sdrumin jù a colp. Ducj chʼa berlin, anzit chʼa clamin. Chʼa clamin cu la bocje impastade di polvar. Chʼa clamin cualchidun che nol rispuint.
Pieri sul imprin no sʼinacuarzè di nuie. Po dut a bot al viodè a sbridinâsi il mûr denant de cjase, framieç di un nûl di pulvin grîs, e i parè di scuarzi lis lidrîs dal cocolâr chʼa levin dentri e fûr de tiere. Par jenfri dal polvar al lampà il so jet, restât a sbalç de grisiole slacade a miezis; e po Nine, restade sot dai rudinaçs, cu lis sôs rantighis che si distudavin a planc.
«Ma ce dal diaul isal usgnot?»
LʼOrcolat lu clamà cualchidun. Po ben, a cjalâlu di parsore al pareve che lʼOrcolat, tant che un sarpint, si movès sotiere, scjassant dut chel chʼal jere parsore, par rivâ fin li de mutare dal domo. Al scjassà ancje chel, lincinantlu cu lis sgrifis di une man spropositade. Lu fasè voltolâ a planc tor di se, crevantlu fin tes lidrîs, ma cuant chʼal tacà a sdrumâsi, començant de cube, di man vuarde lu lassà lâ, come se nol fos chel il so fin vêr.
Al sbrocà impen la sô cagnetât cuintri il Batisteri di San Mičhêl, chʼal lè in fručons a colp, strafuind dutis lis mu- miis. Curiôs chel destin: rezi ae discomposizion de muart par fâsi gloti dai rudinaçs.
Ma salacôr chest al pašè la brame badiâl dal Orcolat.
«Finît! Al è finît!» al tacà a berlâ cualchidun, dibot par dispiticament, par dîsi di bessôl che, in fin dai fats, nol jere sucedût cui sa ce. Che si le veve pûr gjavade.
E tornà a disveâsi la vite, stratignude par un maritimp di un spavent cence non, e faseve mâl, come une man induride de glace co e torne a molâsi cul cjalt.
Fûr di dut chel nûl di polvar garp, chʼal saveve di ruscli e di sanc, unʼombre scure, come di om vistût cuntun tabâr, e passà daprûf des maseriis dal Batisteri di San Michêl. Come par controlâ. E slargjà i braçs, par voluçâsi miôr, e par un lamp al parè chʼe ves displeadis lis alis. E rivà altre int, e lʼombre si sfantà a colp.
Al jere ai sîs di Mai. E al jere di joibe. No si podeve figurâ di no savêlu. Al varès vût di finî alc in chê gnot, alc començât tant timp prin. Ma no simpri i plans a deventin come che si volarès. Come chʼal volarès chel che ju à metûts jù.
Dal fonts di un casson sfondât tal sbridinament di San Michêl, al saltà fûr un librut neri, che nissun nol veve viodût prin, platât a mieç dai lens laîts dal timp. Il polvar nol rivà a glotilu dal dut. E impen di finî, alc al començave in chê gnot. Che si pandè cuant che cualchidun al tacà a lei chel librut.
Tabele
Timps chʼa tornin dongje
Lʼombre — Un crep di lat bulint — Il librut neri — Lʼarcje dai Siôrs da la Scjale
Lʼarlêf e il soremestri
Un incident curiôs — Lʼispezion provinciâl — Te buteghe dal chimic — Lezion di biologjie
Vençon
Une voladie di forment — Lis mumiis di Vençon — Esam di anatomie — Il segretari dal comun — Come un salon di gale
Lidrîs
Cimitieris di une volte e di cumò — Il slas dai Stringârs — Un uficiâl disditât — Mans ch’a tuchin tai scûrs
Cjase Vorajo
La note misteriose — Cjavei luncs e fins — Il profum dal tei in flôr — Zirafis e cjocolate — Un zovin suturni
Sense
Un organist de ghele — Dacîs de puarte di Sante Catarine — Justus von Liebig — Sui prâts di Sant Antoni — La prime discuvierte
Nicolut
Une gjeometrie ganzant — Une letare no spietade — La glesie bandonade — In gracie di une mufe — Pins che si gramin — Vot vescui a Vençon
La glorie
Il sofli misteriôs — Lʼonôr e la ridarole — Bac e tabac — L’ultime joibe di Mai — Il ciment dal Torian
Arbui discognossûts
La soluzion dal induvinel — Il platât di Donât — Denant dal incuisitôr — L’om di Verone
I nons e i oms
spa_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn cat_Latn fur_Latn zho_Hans fur_Latn fur_Latn fur_Latn fur_Latn fur_Latn fur_Latn